
1. VISPĀRĪGA INFORMĀCIJA
1. Iepirkuma nosaukums un identifikācijas numurs
Jelgavas Tehnikuma darbinieku veselības apdrošināšana, iepirkuma identifikācijas Nr. JT 2023/4
2. Iepirkuma metode – iepirkums tiek īstenots Publisko iepirkumu likuma (turpmāk – PIL) 9. panta kārtībā.
3. Pasūtītājs:
Jelgavas Tehnikums, (turpmāk – Pasūtītājs) reģistrācijas numurs 90000041031, juridiskā adrese: Pulkveža Oskara Kalpaka iela 37, Jelgava, LV – 3001, tālrunis: 63025605, e-pasts: info@jelgavastehnikums.lv; 
4. Iepirkumu organizē – ar Jelgavas Tehnikuma direktores rīkojumu izveidota iepirkuma komisija (turpmāk – komisija).
5. Kontaktpersona – par iepirkuma organizatoriskajiem jautājumiem Uldis Sokolovs, tālrunis: 29810218, e-pasts: info@jelgavastehnikums.lv.
6. Pretendents ir piegādātājs (fiziska vai juridiska persona, šādu personu apvienība jebkurā tās kombinācijā, kas piedāvā sniegt pakalpojumus vai preces) (turpmāk – Pretendents), kurš ir reģistrēts Valsts reģionālās attīstības aģentūras (turpmāk – aģentūra) pārziņā esošajā Elektronisko iepirkumu sistēmā (turpmāk – EIS) un ir iesniedzis piedāvājumu EIS e-konkursu apakšsistēmā. 
7. Nolikums ir iepirkuma nolikums ar pielikumiem (turpmāk – Nolikums).
8. Informācija par iepirkuma priekšmetu:
8.1. iepirkuma priekšmets – Jelgavas Tehnikuma darbinieku veselības apdrošināšana, kas darbojas 24 stundas diennaktī un ir spēkā visās Latvijas Republikas teritorijā, saskaņā ar nolikumu un Tehnisko specifikāciju;
8.2. CVP kods – 66512200-4 (veselības apdrošināšanas pakalpojumi); 
8.3. iepirkuma komisija izvēlēsies saimnieciski izdevīgāko piedāvājumu saskaņā ar Nolikuma 7. pielikumu;
8.4. Pretendentam piedāvājums jāiesniedz pilnā apjomā un vienā variantā. Iepirkuma priekšmets daļās netiek dalīts. Ja Pretendents iesniegs vairākus piedāvājuma variantus, tie visi tiks atzīti par nederīgiem un Pretendents tiks izslēgts no dalības iepirkumā;
8.5. kopējais apdrošināmo darbinieku skaits uz iepirkuma izsludināšanas brīdi ir 132. Apdrošināmo darbinieku skaitu Pasūtītājs precizēs pirms iepirkuma līguma noslēgšanas. Pretendents sniegtajā piedāvājumā nedrīkst noteikt skaitlisku svārstību ierobežojumu apdrošināmo darbinieku skaitam.
8.6. maksimālā apdrošināšanas prēmija vienam darbiniekam vienā gadā nedrīkst pārsniegt 310,00 euro;
8.7. darbinieku veselības apdrošināšanas polises iegāde tiks finansēta no Pasūtītāja budžeta finanšu līdzekļiem;
8.8. Pasūtītājs darbinieku veselības apdrošināšanas pakalpojumu iegādei neizmanto apdrošināšanas brokera pakalpojumus;
8.9. līguma izpildes termiņš – 1 (viens) gads, plānotais apdrošināšanas polises darbības sākuma datums – 2023. gada 27. decembris;
9. Iepirkuma dokumentu pieejamība, papildus informācijas pieprasīšana un sniegšana:
9.1. iepirkuma dokumentiem ir nodrošināta tieša un brīva elektroniska pieeja EIS e-konkursu apakšsistēmā (www.eis.gov.lv);
9.2. saziņa starp Pasūtītāju un ieinteresētajiem piegādātājiem iepirkuma ietvaros notiek valsts valodā, rakstiski (pa pastu vai faksu) vai elektroniski (e-pastu vai izmantojot EIS e-konkursu apakšsistēmu). Pa e-pastu sūtītā informācija uzskatāma par saņemtu, ja Pasūtītāja kontaktpersona nosūtījusi apstiprinošu e-pasta atbildes vēstuli tās sūtītājam vienas darba dienas laikā;
9.3. mutvārdos sniegtā informācija iepirkuma ietvaros nav saistoša;
9.4. ja ieinteresētais piegādātājs ir laikus pieprasījis papildu informāciju par iepirkuma Nolikumā iekļautajām prasībām, komisija to sniedz 3 (triju) darbdienu laikā, bet ne vēlāk kā 4 (četras) dienas pirms piedāvājumu iesniegšanas termiņa beigām;
9.5. papildu informācija, kas tiks sniegta saistībā ar šo iepirkumu, tiks nosūtīta piegādātājam, kas uzdevis jautājumu, un publicēta EIS e-konkursu apakšsistēmā pie attiecīgā iepirkuma, norādot arī uzdoto jautājumu. Ieinteresētajam piegādātājam ir pienākums sekot līdzi publicētajai informācijai. Pasūtītājs nav atbildīgs par to, ja kāds ieinteresētais piegādātājs nav iepazinies ar informāciju, kurai ir nodrošināta brīva un tieša elektroniskā pieeja.
10. Cita vispārīga informācija:
10.1. iepirkuma mērķis ir izvēlēties pretendentu, kurš atbilst Nolikumā izvirzītajām atlases prasībām, kura Tehniskā specifikācija/Tehniskais piedāvājums atbilst Nolikuma prasībām, un kura piedāvājums ir saimnieciski visizdevīgākais;
10.2. citas prasības attiecībā uz iepirkuma norisi, kas nav atrunātas šajā Nolikumā, nosakāmas saskaņā ar Latvijas Republikā spēkā esošiem normatīvajiem aktiem.
2. PIEDĀVĀJUMA IESNIEGŠANAS UN ATVĒRŠANAS VIETA, DATUMS UN LAIKS
11. Pretendentam piedāvājums jāiesniedz līdz 2023. gada 19. decembra plkst.10:00 tikai elektroniski, izmantojot EIS e-konkursu apakšsistēmu;
12. Pretendents piedāvājumu drīkst iesniegt tikai par visu iepirkuma priekšmeta apjomu. Pretendentam jāpiedāvā visas pozīcijas atbilstoši Tehniskajai specifikācijai. Nepilnīgs piedāvājums netiks vērtēts. Pretendents nedrīkst iesniegt piedāvājuma variantus.
13. Pēc noteiktā termiņa vai ārpus EIS e-konkursu apakšsistēmas iesniegtie piedāvājumi tiks atzīti par neatbilstošiem Nolikuma prasībām. Pretendentu piedāvājumi, kas saņemti pēc noteiktā termiņa vai ārpus EIS e-konkursu apakšsistēmas, netiek atvērti un neatvērti tiek nosūtīti atpakaļ iesniedzējam.
14. Iesniedzot piedāvājumu, Pretendents pilnībā atzīst visus Nolikumā (t.sk. pielikumos un veidlapās, kuras ievietotas EIS e-konkursu apakšsistēmas šī iepirkuma sadaļā) ietvertos nosacījumus.
15. Iesniegto piedāvājumu pretendents var atsaukt un grozīt tikai līdz piedāvājumu iesniegšanas termiņa beigām, izmantojot EIS e-konkursu apakšsistēmas paredzētos rīkus. Piedāvājuma atsaukšanas gadījumā Pretendents tiek izslēgts no tālākās līdzdalības iepirkumā.
16. Piedāvājumu atvēršana sākas pēc piedāvājumu iesniegšanas termiņa beigām 2023. gada 19. decembrī, plkst. 14:00 EIS e-konkursu apakšsistēmā. Iesniegto piedāvājumu atvēršanai var sekot līdzi tiešsaistes režīmā EIS e-konkursu apakšsistēmā.
17. Ja pretendents piedāvājuma datu aizsardzībai izmantojis piedāvājuma šifrēšanu, pretendentam ne vēlāk kā 15 (piecpadsmit) minūtes pēc piedāvājumu iesniegšanas termiņa beigām jāiesniedz komisijai elektroniskā atslēga ar paroli šifrēta dokumenta atvēršanai.
3. PRASĪBAS PIEDĀVĀJUMA NOFORMĒŠANAI UN IESNIEGŠANAI
18. Piedāvājums jāiesniedz elektroniski EIS e-konkursu apakšsistēmā, ievērojot šādas Pretendenta izvēles iespējas:
18.1. izmantojot EIS e-konkursu apakšsistēmas piedāvātos rīkus, aizpildot EIS e-konkursu apakšsistēmā šā iepirkuma sadaļā ievietotās veidlapas;
18.2. elektroniski aizpildāmos dokumentus elektroniski sagatavojot ārpus EIS e-konkursu apakšsistēmas un augšupielādējot sistēmas attiecīgajās vietnēs aizpildītas PDF veidlapas, t.sk. ar veidlapā integrētiem failiem (šajā gadījumā pretendents ir atbildīgs par aizpildāmo veidlapu atbilstību dokumentācijas prasībām un veidlapu paraugiem);
18.3. elektroniski sagatavoto piedāvājumu šifrējot ārpus EIS e-konkursu apakšsistēmas ar trešās personas piedāvātiem datu aizsardzības rīkiem un aizsargājot ar elektronisko atslēgu un paroli (šajā gadījumā pretendents ir atbildīgs par aizpildāmo veidlapu atbilstību dokumentācijas prasībām un veidlapu paraugiem, kā arī dokumenta atvēršanas un nolasīšanas iespējām).
19. Piedāvājums sastāv no atsevišķi elektroniski sagatavotiem un parakstītiem dokumentiem vai dokumentu kopas, kas parakstīta ar vienu drošu elektronisko parakstu, kurā ietilpst:
19.1. Pieteikums dalībai iepirkumā (1. pielikums);
19.2. Pretendenta atlases dokumenti;
19.3. Tehniskais piedāvājums (2. pielikums);
19.4. Finanšu piedāvājums (3. pielikums);
19.5. citi dokumenti (tai skaitā nolikuma 20.2. vai 20.3. punktā norādītā pilnvara).
20. Sagatavojot piedāvājumu, Pretendents ievēro, ka:
20.1. piedāvājumā iesniedzamie dokumenti (veidlapas) ir jāsagatavo elektroniski, atsevišķos elektroniskos dokumentos ar standarta biroja programmatūras rīkiem nolasāmā formātā (piemēram, Microsoft Office 2010 (vai vēlākas programmatūras versijas) formātā, pdf formātā vai citā pasūtītājam ērti un vienkārši pieejamā formātā), un jāpievieno tam paredzētajā EIS e-konkursu sistēmas šī iepirkuma sadaļas apakšsadaļā;
20.2. iesniedzot piedāvājumu, pretendents pēc izvēles paraksta ar drošu elektronisko parakstu un laika zīmogu vai ar EIS piedāvāto elektronisko parakstu (sistēmas parakstu). Piedāvājumu paraksta Pretendenta pārstāvis ar pārstāvības tiesībām vai tā pilnvarota persona. Gadījumā, ja dokumentus paraksta pilnvarota persona, Pretendenta atlases dokumentiem ir jāpievieno pilnvara (skenēts dokumenta oriģināls PDF formātā), kurā precīzi norādāms pilnvarotajai personai piešķirto tiesību un saistību apjoms;
20.3. ja piedāvājumu iesniedz piegādātāju apvienība jebkurā to kombinācijā, piedāvājumā norāda tās pilnvaroto pārstāvi ar tiesībām elektroniski parakstīt visus ar šo iepirkumu saistītos dokumentus. Šādu pilnvarojumu paraksta katra piegādātāju apvienībā iekļautā piegādātāja persona ar pārstāvības tiesībām vai pilnvarotā persona, par kuru ir pievienots dokuments, kas apliecina pārstāvības (paraksta) tiesības, kurā precīzi norādāms pilnvarotai personai piešķirto tiesību un saistību apjoms.
21. Piedāvājuma dokumentiem jābūt latviešu valodā. Ārvalstu publisko reģistru izdotie apliecinājuma dokumenti drīkst būt svešvalodā ar pievienotu tulkojumu latviešu valodā atbilstoši normatīvajiem aktiem par kārtību, kādā apliecināmi dokumentu tulkojumi valsts valodā. Par dokumenta tulkojuma atbilstību oriģinālam atbild Pretendents.
22. Pretendents piedāvājuma noformēšanā ievēro Elektronisko dokumentu likumā un Ministru kabineta 2005. gada 28. jūnija noteikumos Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskām un juridiskām personām” noteiktās prasības attiecībā uz elektronisko dokumentu, kā arī drukātās dokumentu elektroniskās kopijas noformēšanu un to juridisko spēku. 
23. Pretendents ir tiesīgs apliecināt visus piedāvājumā esošos atvasinātos dokumentus un tulkojumus, iesniedzot vienu apliecinājumu, kas attiecas uz visiem atvasinātajiem dokumentiem un tulkojumiem. Ja Pasūtītājam radīsies šaubas par iesniegto dokumentu kopiju autentiskumu, tas pieprasīs, lai pretendents uzrāda dokumentu oriģinālus vai iesniedz apliecinātu dokumentu kopijas.
24. Lai Pasūtītājs spētu nodrošināt Publisko iepirkumu likuma 14. panta otrajā daļā noteiktās prasības, Pretendentam ir pienākums par jebkuru informāciju, kas ir uzskatāma par komercnoslēpumu vai ir konfidenciāla, piedāvājumā iekļaut īpašu norādi.
25. Piedāvājums jāsagatavo tā, lai nekādā veidā netiktu apdraudēta EIS e-konkursu apakšsistēmas darbības un nebūtu ierobežota piekļuve piedāvājumā ietvertai informācijai, tostarp piedāvājums nedrīkst saturēt datorvīrusus un citas kaitīgas programmatūras vai to ģeneratorus. Ja piedāvājums saturēs kādu no šajā punktā minētajiem riskiem, tas netiks izskatīts. Ja piedāvājums ir šifrēts, pretendentam noteiktajā laikā (Nolikuma 17. punkts) jāiesniedz derīga elektroniska atslēga vai parole šifrēta dokumenta atvēršanai. Ja piedāvājums saturēs kādu no šajā punktā minētajiem riskiem, tas netiks izskatīts.
26. Piedāvājumā norādītajām cenām (apdrošināšanas prēmijām), summām vai limitiem ir jābūt norādītiem euro bez PVN.
4. PRASĪBAS PRETENDENTAM DALĪBAI IEPIRKUMĀ
27. Visi pretendenti piedalās iepirkumā uz vienādu noteikumu un vienlīdzības pamata, kā arī balstoties uz atklātības, brīvas konkurences, samērīguma un savstarpējas atzīšanas principiem.
28. Kvalifikācijas prasības Pretendenta dalībai iepirkumā:
28.1. Pretendents ir fiziska vai juridiska persona, vai šādu personu apvienība jebkurā to kombinācijā, kas attiecīgi piedāvā Pasūtītājam veikt Nolikuma prasībām atbilstošu pakalpojumu;
28.2. Pretendents ir reģistrēts Latvijas Republikas Uzņēmumu reģistra Komercreģistrā vai līdzvērtīgā reģistrā ārvalstīs, atbilstoši Pretendenta reģistrācijas vai pastāvīgās dzīvesvietas valsts normatīvo aktu prasībām;
28.3. Pretendentam ir tiesības sniegt veselības apdrošināšanas pakalpojumus Latvijas Republikas teritorijā;
28.4. Pretendents iepriekšējo 3 (trīs) gadu laikā ir nodrošinājis veselība apdrošināšanu uz 1 (vienu) gadu vismaz diviem klientiem ar ne mazāk kā 100 darbiniekiem.
29. Pretendenta atlases prasības ir obligātas visiem Pretendentiem, kas vēlas piedalīties iepirkumā un iegūt tiesības slēgt iepirkuma līgumu. Piedalīšanās iepirkumā ir Pretendenta brīvas gribas izpausme. Iesniedzot savu piedāvājumu dalībai iepirkumā, Pretendents visā pilnībā pieņem un ir gatavs pildīt visas iepirkuma dokumentos ietvertās prasības un noteikumus, kā arī apliecina, ka piedāvājums ir sagatavots individuāli un nav saskaņots ar konkurentiem.
30. Pasūtītājs Pretendentu izslēdz no dalības iepirkumā, jebkurā no šādiem gadījumiem:
30.1. Publisko iepirkumu likuma 9. panta astotajā daļā noteiktajos gadījumos;
30.2. Starptautisko un Latvijas Republikas nacionālo sankciju likuma 11.1 pantā noteiktajos gadījumos.
31. Pasūtītājs saskaņā ar Publisko iepirkumu likuma 9. panta astoto daļu, lai izvērtētu, vai Pretendents nav izslēdzams no dalības iepirkumā, veic informācijas pārbaudi attiecībā uz katru Pretendentu, kuram atbilstoši Nolikumā noteiktajām prasībām un piedāvājuma vērtēšanas kritērijam, būtu piešķiramas līguma slēgšanas tiesības
32. Ja piedāvājumu iesniedz piegādātāju apvienība, tad piegādātāju apvienības dalībniekiem ir jānoslēdz sadarbības līgums, kurā noteikts, ka visi piegādātāju apvienības dalībnieki kopā un atsevišķi ir atbildīgi par iepirkuma līgumā noteikto saistību izpildi, un kurā dots pilnvarojums galvenajam dalībniekam pārstāvēt piegādātāju apvienību iepirkuma procedūrā un dalībnieku vārdā parakstīt piedāvājuma dokumentus. Sadarbības līgumā obligāti ir jābūt arī norādītam, kādas personas ir apvienojušās piegādātāju apvienībā, kā arī katra piegādātāju apvienības dalībnieka veicamās piegādes apjomam.
5. PIEDĀVĀJUMĀ IESNIEDZAMIE DOKUMENTI
33. Pretendenta pieteikums dalībai iepirkumā (Nolikuma 1. pielikums) saskaņā ar EIS e-konkursu apakšsistēmā šī iepirkuma sadaļā publicēto veidlapu. Par dokumentu parakstītāju vai pilnvaras izsniedzēju pievienoto dokumentu, kas apliecina pārstāvības (paraksta) tiesības.
34. Ja piedāvājumu iesniedz piegādātāju apvienība, Nolikuma 32. punktā minētā sadarbības līguma oriģināls vai kopija. Par katru piegādātāju apvienības dalībnieku iesniedz noteiktos kvalifikācijas dokumentus tādā apjomā, kādā tie ņem līdzdalību piedāvājumā un paredzamā iepirkuma līguma izpildē.
35. Ārvalstī reģistrēta vai pastāvīgi dzīvojoša pretendenta, personālsabiedrības un visu personālsabiedrības biedru (ja piedāvājumu iesniedz personālsabiedrība) vai visu piegādātāju apvienības dalībnieku (ja piedāvājumu iesniedz piegādātāju apvienība) komercdarbību reģistrējošas iestādes ārvalstīs izdotu reģistrācijas apliecību kopijas, ja attiecīgās valsts normatīvie tiesību akti paredz reģistrācijas dokumentu izsniegšanu. Informāciju, kas apliecina Latvijas Republikā reģistrēta pretendenta, personālsabiedrības un visu personālsabiedrības biedru (ja piedāvājumu iesniedz personālsabiedrība) vai visu piegādātāju apvienības dalībnieku (ja piedāvājumu iesniedz piegādātāju apvienība) reģistrācijas komercreģistrā faktu, Pasūtītājs pārbaudīs Uzņēmumu reģistra tīmekļvietnē (www.ur.gov.lv).
36. Informāciju par Pretendenta reģistrāciju kā saimnieciskās darbības veicējam, Pasūtītājs pārliecināsies Valsts ieņēmumu dienesta tīmekļvietnē (www.vid.gov.lv).
37. Finanšu un kapitāla tirgus komisijas vai savas mītnes zemes līdzvērtīgas iestādes izsniegtās licences kopija, kura atļauj veikt veselības apdrošināšanu Latvijas Republikā. Pasūtītājs patstāvīgi pārbauda, vai Pretendents ir reģistrēts FKTK kā pakalpojumu sniedzējs no EEZ, kam ir tiesības sniegt apdrošināšanas pakalpojumus Latvijas Republikas teritorijā.
38. Pretendenta pieredzes apraksts (Nolikuma 4. pielikums), kas sagatavots atbilstoši EIS e-konkursu apakšsistēmā šī iepirkuma sadaļā publicētai veidlapai, kurā Pretendents norāda pieredzi iepriekšējo 3 (trīs) gadu laikā līdzvērtīga pakalpojuma iepirkuma priekšmeta jomā un apmērā nodrošināšanā.
39. Vismaz 2 (divas) pozitīvas atsauksmes no pasūtītājiem par sniegtajiem pakalpojumiem iepriekšējo 3 (trīs) gadu laikā.
40. Izziņa par apakšuzņēmējiem (Nolikuma 5. pielikums) saskaņā ar EIS e-konkursu apakšsistēmā šī iepirkuma sadaļā publicēto veidlapu, ja pretendents iepirkuma līguma izpildē ir paredzējis iesaistīt apakšuzņēmēju, kura sniedzamo pakalpojumu vērtība ir 10% (desmit procenti) no kopējās līguma vērtības vai lielāka. Izziņai jāpievieno katra apakšuzņēmēja parakstīts apliecinājums (Nolikuma 6. pielikums), kas sagatavots saskaņā ar EIS e-konkursu apakšsistēmā šī iepirkuma sadaļā publicēto veidlapu (par ārvalstī reģistrētu vai pastāvīgi dzīvojošu apakšuzņēmēju, papildus jāpievieno Nolikuma 35. punktā minētie dokumenti).
41. Tehniskais piedāvājums:
41.1. Pretendents piedāvā sniegt pakalpojumu saskaņā ar Tehniskajā specifikācijā noteiktajām prasībām, iesniedzot Tehnisko specifikāciju/Tehnisko piedāvājumu (Nolikuma 2. pielikums) (turpmāk – Tehniskais piedāvājums). Tehnisko piedāvājumu Pretendents sagatavo saskaņā ar EIS e-konkursu apakšsistēmā šī iepirkuma sadaļā publicēto veidlapu;
41.2. Tehniskajam piedāvājumam jābūt sagatavotam tādā apjomā, lai Pasūtītājs varētu izvērtēt piedāvājuma atbilstību iepirkuma nolikuma un Tehniskās specifikācijas prasībām. Sagatavojot Tehnisko piedāvājumu, Pretendentam jāievēro, ka Tehniskajam piedāvājumam ir pilnībā jādemonstrē Pretendenta izpratne par pakalpojuma apjomu, pakalpojuma specifiku, izpildes termiņiem un tam nepieciešamajiem personāla un tehniskajiem resursiem. Tehniskais piedāvājums jāsagatavo maksimāli detalizēti, lai komisija varētu pārliecināties par Pretendenta izpratni un iespējām izpildīt pakalpojumu un varētu izvērtēt piedāvājumu atbilstoši noteiktajam piedāvājuma izvēles kritērijam;
41.3. Pretendents, sagatavojot Tehnisko piedāvājumu, nedrīkst veikt izmaiņas EIS e-konkursu apakšsistēmā šī iepirkuma sadaļā publicētā Tehniskās specifikācijas/Tehniskā piedāvājuma veidlapas struktūru, t.sk. dzēst rindas vai kolonnas;
41.4. Pretendents nedrīkst iesniegt Tehniskā piedāvājuma variantus.
42. Tehniskajam piedāvājumam papildus jāpievieno sekojoši dokumenti:
42.1.	spēkā esoši veselības apdrošināšanas noteikumi, kas atbilst iepirkuma priekšmetam;
42.2.	detalizēts piedāvātās veselības apdrošināšanas programmas apraksts, t.sk., norādot papildinājumus, ierobežojumus u.c. Pretendenta nosacījumus, kas nedrīkst būt pretrunā Tehniskajā piedāvājumā norādītajām minimālajām prasībām vai tās jebkādā mērā ierobežot;
42.3.	Pretendenta līguma iestāžu saraksts, saskaņā ar Tehniskā piedāvājuma 1.8. punktu vai jānorāda tīmekļa vietnes adrese;
42.4.	atlīdzības saņemšanas kārtība par ārstniecības pakalpojumiem, kas saņemti ārstniecības iestādēs, kas nav Pretendenta līguma iestādes. Norādot iesniedzamos dokumentus, atlīdzības saņemšanas kārtību un termiņus;
42.5.	izmaiņu veikšanas kārtība polisē, izslēdzot darbinieku no veselības apdrošināšanas līguma vai pievienojot jaunus darbiniekus veselības apdrošināšanas līgumam. Aprēķinu kārtība, veicot izmaiņas veselības padrošināšanas līgumā;
42.6.	uz līguma darbības laiku fiksēts pakalpojumu apmaksas cenrādis ārstniecības iestādēs.
43. Finanšu piedāvājums (Nolikums 3. pielikums):
43.1. Pretendents piedāvā sniegt pakalpojumu par noteiktu atlīdzību, iesniedzot Finanšu piedāvājumu (Nolikuma 3. pielikums). Finanšu piedāvājumu Pretendents sagatavo saskaņā ar EIS e-konkursu apakšsistēmā šī iepirkuma sadaļā publicēto veidlapu. Finanšu piedāvājumā jāiekļauj visas ar iepirkumu saistītās izmaksas, jābūt iekļautiem visiem nodokļiem, nodevām, ar piedāvājuma sagatavošanu un polišu apkalpošanu saistītajām administratīvajām izmaksām;
43.2. Finanšu piedāvājumā norāda apdrošināšanas prēmiju un apdrošinājuma summu vienai apdrošināmai personai un kopējo apdrošināšanas līguma apdrošināšanas prēmiju ar precizitāti divi cipari aiz komata;
43.3. Pretendents norāda piedāvātā pakalpojuma cenu bez pievienotās vērtības nodokļa (turpmāk – PVN), euro valūtā;
43.4. Pretendenta piedāvātajām apdrošināšanas prēmijām jābūt nemainīgām visā iepirkuma līguma darbības laikā. Iespējamā inflācija, tirgus apstākļu maiņa vai jebkuri citi apstākļi nevar būt par pamatu cenu paaugstināšanai, un šo procesu radītās sekas pretendentam jāprognozē un jāaprēķina, sagatavojot Finanšu piedāvājumu. Papildus izmaksas līguma darbības laikā netiks pieļautas;
43.5. Pretendenta pienākums ir sniegt patiesu informāciju. Pretendents pilnībā sedz piedāvājuma sagatavošanas un iesniegšanas izmaksas. Pasūtītājs neuzņemas nekādas saistības par šīm izmaksām neatkarīgi no iepirkuma rezultāta;
43.6. Pretendents, sagatavojot Finanšu piedāvājumu, nedrīkst veikt izmaiņas EIS e-konkursu apakšsistēmā šī iepirkuma sadaļā publicētā Finanšu piedāvājuma veidlapas struktūru, t.sk. dzēst rindas vai kolonnas;
44. Pretendents ir tiesīgs piedāvājumā iekļaut papildus Nolikumā minētajiem dokumentiem citus dokumentus, ja tie var sniegt Pasūtītājam nozīmīgu informāciju par Pretendentu un piedāvāto pakalpojumu.

6. PIEDĀVĀJUMU VĒRTĒŠANA
45. Komisija Pretendenta piedāvājuma vērtēšanu veic slēgtā sēdē. Pretendenta piedāvājuma vērtēšanas laikā, līdz rezultātu paziņošanai, komisija nesniedz informāciju par vērtēšanas procesu.
46. Komisija pieņem lēmumu par katra Pretendenta piedāvājuma atbilstību piedāvājuma iesniegšanas, atvēršanas un noformēšanas prasībām (Nolikuma 2. un 3. nodaļa). Piedāvājuma noformējuma prasībām neatbilstošie piedāvājumi, izvērtējot neatbilstības samērīgumu, var tikt izslēgti no turpmākās dalības iepirkumā.
47. Komisija pārbauda vai Pretendents ir iesniedzis visus Nolikuma 5. nodaļā noteiktos dokumentus un vai Pretendenta kvalifikācijas dokumenti atbilst izvirzītajām prasībām pret Pretendentu saskaņā ar Nolikuma 30. punktu. Ja Pretendents nav iesniedzis nepieciešamos dokumentus vai piedāvājums neatbilst Nolikumā noteiktajām prasībām, vai piedāvājumā norādītās ziņas ir nepatiesas, komisija pieņem lēmumu par Pretendenta izslēgšanu no turpmākās dalības iepirkumā.
48. Komisija pārbauda Pretendenta iesniegtā Tehniskā piedāvājuma atbilstību Tehniskajai specifikācijai un Nolikuma 41. un 42. punkta prasībām. Ja Tehniskais piedāvājums neatbilst šīm prasībām, Komisija pieņem lēmumu izslēgt Pretendentu no turpmākās dalības iepirkumā.
49. Komisija var pieprasīt Pretendentam izskaidrot Tehniskajā piedāvājumā iekļauto informāciju, kā arī pieprasīt tādu informāciju, kas no piedāvājuma nepārprotami neizriet, bet nerada jauna piedāvājuma izteikšanu vai piedāvājuma grozījumus.
50. Komisija pārbauda Pretendenta iesniegtā Finanšu piedāvājuma atbilstību Nolikuma 43. punkta prasībām.
51. Finanšu piedāvājuma vērtēšanas laikā komisija pārbauda vai Finanšu piedāvājumā nav aritmētisko kļūdu, vai nav saņemts nepamatoti lēts piedāvājums, kā arī izvērtē un salīdzina piedāvātās cenas.
52. Ja piedāvājums ir nepamatoti lēts, komisija pieprasa detalizētu paskaidrojumu par būtiskiem piedāvājuma nosacījumiem.
53. Ja tiek konstatētas aritmētiskās kļūdas, komisija tās labo, un par kļūdu labojumu vai laboto piedāvājuma cenu paziņo pretendentam, kura pieļautās kļūdas labotas. Vērtējot Finanšu piedāvājumu, komisija ņem vērā labojumus.
54. Komisija ir tiesīga no Pretendenta pieprasīt papildus informāciju, lai iegūtu pierādījumus par Pretendenta atbilstību visām atlases prasībām.
7. PIEDĀVĀJUMA IZVĒLES KRITĒRIJI UN VĒRTĒŠANAS KRITĒRIJI SAIMNIECISKI IZDEVĪGĀKĀ PIEDĀVĀJUMA IZVĒLEI
55. Komisija noraida Pretendenta iesniegto piedāvājumu, ja:
55.1. Pretendenta Tehniskais piedāvājums neatbilst Tehniskajai specifikācijai un Nolikuma 41. un 42. punktā noteiktajām prasībām;
55.2. ja pretendenta piedāvājuma sastāvā iekļautie dokumenti neatbilst Nolikuma prasībām vai piedāvājumā nav norādīta Nolikumā prasītā informācija, komisija var pieņemt lēmumu par piedāvājuma noraidīšanu, izvērtējot trūkstošās informācijas būtiskumu un to ietekmi uz iespēju izvērtēt pretendenta piedāvājumu.
56. Komisija piešķir līguma slēgšanas tiesības saimnieciski visizdevīgākajam piedāvājumam, kuru nosaka, ņemot vērā izvērtēšanas kritērijus Nolikuma 7. pielikumā “Saimnieciski visizdevīgākā piedāvājuma izvērtēšanas kritēriji”.
57. Komisija izvēlas piedāvājumu ar vislielāko iegūto punktu kopsummu, kas atbilst Nolikuma un tā pielikumu prasībām, un nav atzīts par nepamatoti lētu.
58. Gadījumā, ja Nolikuma prasībām atbilst tikai viens piedāvājums vai ir iesniegts tikai viens piedāvājums, Komisija var neveikt saimnieciski visizdevīgākā piedāvājuma noteikšanas aprēķinus un atzīt šo piedāvājumu par saimnieciski visizdevīgāko.
59. Ja gadījumā diviem vai vairākiem Pretendentiem ir vienāda augstākā punktu summa, atbilstoši Saimnieciski visizdevīgākā piedāvājuma izvērtēšanas kritērijiem, tad Komisija izvēlas to Pretendentu, kuram ir lielāka vidējā sociālā nodokļa iemaksa valsts budžetā par Pretendenta darbinieku iepriekšējo 12 (divpadsmit) pilnu kalendāro mēnešu periodā, ko Pretendents pēc komisijas pieprasījuma apliecina ar kompetentas institūcijas izziņu. Pretendentam, kura darbība ir mazāka par 12 mēnešiem, tiek vērtēta vidējā sociālā nodokļa iemaksa valsts budžetā par darbinieku Pretendenta darbības periodā.
8. LĒMUMA PIEŅEMŠANA, PAZIŅOŠANA UN LĪGUMA SLĒGŠANA
60. Komisija pieņem lēmumu piešķirt iepirkuma līguma slēgšanas tiesības pretendentam, kura piedāvājums atbilst visām Nolikumā noteiktajām prasībām, un kura piedāvājums atbilst Nolikumā noteiktajam piedāvājuma izvērtēšanas kritērijam.
61. Gadījumā, ja neviens piedāvājums neatbilst Nolikuma prasībām, vai arī iepirkumam nav iesniegts neviens piedāvājums, Komisija pieņem lēmumu izbeigt iepirkumu bez uzvarētāja noteikšanas.
62. Gadījumā, ja Pretendents, kurš atzīts par uzvarētāju, atsauc savu piedāvājumu tā spēkā esamības laikā, vai nenoslēdz iepirkuma līgumu Pasūtītāja noteiktajā termiņā, Komisija ir tiesīga pieņemt lēmumu par līguma tiesību piešķiršanu Pretendentam, kurš piedāvājis nākamo saimnieciski visizdevīgāko piedāvājumu, vai pieņemt lēmumu par Iepirkuma procedūras pārtraukšanu.
63. Ja pieņemts lēmums iepirkuma līguma slēgšanas tiesības piešķirt nākamajam Pretendentam, kurš piedāvājis saimnieciski visizdevīgāko piedāvājumu, bet tas atsakās slēgt iepirkuma līgumu, Komisija pieņem lēmumu pārtraukt iepirkuma procedūru, neizvēloties nevienu piedāvājumu. Pirms lēmuma pieņemšanas par iepirkuma līguma slēgšanas tiesību piešķiršanu nākamajam pretendentam, kurš piedāvājis saimnieciski visizdevīgāko piedāvājumu, iepirkuma komisija izvērtē, vai tas nav uzskatāms par vienu tirgus dalībnieku kopā ar sākotnēji izraudzīto pretendentu, kurš atteicās slēgt iepirkuma līgumu ar pasūtītāju. Ja nepieciešams, iepirkuma komisija ir tiesīga pieprasīt no nākamā pretendenta apliecinājumu un, ja nepieciešams, pierādījumus, ka tas nav uzskatāms par vienu tirgus dalībnieku kopā ar sākotnēji izraudzīto pretendentu. Ja nākamais pretendents ir uzskatāms par vienu tirgus dalībnieku kopā ar sākotnēji izraudzīto pretendentu, iepirkuma komisija pieņem lēmumu pārtraukt iepirkuma procedūru, neizvēloties nevienu piedāvājumu.
64. Komisija jebkurā brīdī var pārtraukt vai izbeigt iepirkuma procedūru ievērojot Ministru kabineta 2017. gada 28. februāra noteikumu Nr. 107 “Iepirkumu procedūru un metu konkursu norises kārtība” prasības.
65. Komisija, saskaņā ar Publisko iepirkumu likuma 37. panta nosacījumiem:
65.1. informē visus Pretendentus par iepirkumā izraudzīto Pretendentu 3 (triju) darbdienu laikā pēc lēmuma pieņemšanas un pieņemto lēmumu publicē EIS e-konkursu apakšsistēmā pie šī iepirkuma;
65.2. ja pieņemts lēmums izbeigt vai pārtraukt iepirkumu, 3 (triju) darbdienu laikā pēc lēmuma pieņemšanas vienlaikus informē visus pretendentus par iemesliem, kuru dēļ iepirkums tiek izbeigts vai pārtraukts un pieņemto lēmumu publicē EIS e-konkursu apakšsistēmā pie šī iepirkuma.
66. Pasūtītājs sagatavo līgumu atbilstoši Nolikuma 8. pielikumam “Līguma projekts” un iepirkumā uzvarējušā Pretendenta piedāvājumam.
67. Pretendentam iepirkuma līgums jāparaksta 5 (piecu) darbdienu laikā no dienas, kad Pasūtītājs ir uzaicinājis parakstīt iepirkuma līgumu. Uzaicinājums tiek nosūtīts Pretendenta piedāvājumā norādītajai kontaktpersonai.
68. Ja izraudzītais Pretendents atsakās slēgt iepirkuma līgumu ar Pasūtītāju, komisija ir tiesīga pieņemt lēmumu iepirkuma līguma slēgšanas tiesības piešķirt nākamajam Pretendentam, kurš piedāvājis saimnieciski visizdevīgāko piedāvājumu, vai pārtraukt iepirkumu, neizvēloties nevienu piedāvājumu. Ja pieņemts lēmums iepirkuma līguma slēgšanas tiesības piešķirt nākamajam Pretendentam, kurš piedāvājis saimnieciski visizdevīgāko piedāvājumu ar viszemāko piedāvāto cenu bez PVN, bet tas atsakās slēgt iepirkuma līgumu, komisija pieņem lēmumu pārtraukt iepirkumu, neizvēloties nevienu piedāvājumu.
69. Pasūtītājs publicē informatīvu paziņojumu par noslēgto līgumu IUB Publikāciju vadības sistēmā 10 (desmit) darbdienu laikā pēc tam, kad noslēgts iepirkuma līgums.
9. PIELIKUMU SARAKSTS
[bookmark: _Hlk119929162]70.	Nolikumam ir pievienoti 8 (astoņi) pielikumi, kas ir neatņemama nolikuma sastāvdaļa:
1.pielikums – veidlapa “Pieteikums dalībai iepirkumā”;
2.pielikums – veidlapa “Tehniskā specifikācija/Tehniskais piedāvājums”;
3.pielikums – veidlapa “Finanšu piedāvājums”;
4.pielikums – veidlapa “Pretendenta pieredzes apraksts”;
5.pielikums – veidlapa “Izziņa par apakšuzņēmējiem”;
6.pielikums – veidlapa “Apakšuzņēmēja apliecinājums”;
7.pielikums – Saimnieciski visizdevīgākā piedāvājuma izvērtēšanas kritēriji;
8.pielikums – Līguma projekts.

